“รมว.ท่องเที่ยวฯ” เปิดพิธีแข่งรถยนต์ทางเรียบ “พีที แม็กซ์นิตรอน เรซซิ่งซีรีส์ 2021”
“รมว.ท่องเที่ยวฯ” เปิดพิธีแข่งขันรถยนต์ทางเรียบ “พีที แม็กซ์นิตรอน เรซซิ่งซีรีส์ 2021” ชิงถ้วยพระราชทาน ที่สนาม พีที ประจวบสตรีท เซอร์กิต สนามแข่งเลียบเขาช่องกระจกและอ่าวประจวบคีรีขันธ์
24 ม.ค. 2565

นายพิพัฒน์ รัชกิจประการ รัฐมนตรีว่าการกระทรวงการท่องเที่ยวและกีฬา เป็นประธานเปิดการแข่งขันรถยนต์ทางเรียบ พีที แม็กซ์นิตรอน เรซซิ่งซีรีส์ 2021 ชิงถ้วยพระราชทาน สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี ที่สนาม พีที ประจวบสตรีท เซอร์กิต สนามแข่งเลียบเขาช่องกระจกและอ่าวประจวบคีรีขันธ์ ระยะทาง 2.30 กิโลเมตร เพื่อส่งเสริมกีฬามอเตอร์สปอร์ตให้เป็นที่รู้จักอย่างแพร่หลาย พร้อมส่งเสริมการท่องเที่ยวเชิงกีฬาและฟื้นฟูเศรษฐกิจประเทศ
โดยมี นายเสถียร เจริญเหรียญ ผู้ว่าราชการจังหวัดประจวบคีรีขันธ์ พร้อมด้วยนายพิทักษ์ รัชกิจประการ ประธานเจ้าหน้าที่บริหารและกรรมการผู้จัดการใหญ่ บริษัท พีทีจี เอ็นเนอยี จำกัด (มหาชน) หรือ PTG และนายศิลป์ ธีรนิติ กรรมการผู้จัดการ บริษัท เอส 63 โปรเจค ร่วมให้การต้อนรับ ณ สนาม พีที ประจวบ สตรีท เซอร์กิต จังหวัดประจวบคีรีขันธ์ เมื่อเร็วๆ นี้